Biervereniging wil hernieude drankverbod beveg(Argieffoto: pixabay) Die Biervereniging van Suid-Afrika (Basa) het Sondagaand aangekondig dat hy regsadvies gaan inwin om die regering se hernieude verbod op drankverkope teen te staan om die lewensbestaan van mense in dié bedryf te beskerm. Pres. Cyril Ramaphosa het Sondagaand aangekondig dat die verkoop van alkohol verbied word om die druk op die land se gesondheidstelsel te verlig. Volgens Basa is groot byeenkomste, ŉ gebrek aan sosiale afstand en die versuim om maskers in die openbaar te dra egter die rede waarom Suid-Afrika so ŉ skerp toename in infeksies sien en dat alkohol nie die probleem is nie. “Ons het die regering herhaaldelik daarvan bewus gemaak hoe die vorige verbod op alkoholverkope duisende ondernemings verwoes het en hul eienaars, werknemers en dié se gesinne sonder ŉ inkomste gelaat het. Baie meer ondernemings sal finansieel krepeer weens die jongste verbod.” Basa en die Suid-Afrikaanse Vereniging van Drankhandelsname (Salba) het ook ŉ beroep op die regering gedoen om eerder hul aandag op ŉ grootskaalse inentingsveldtog te rig as om mense se bestaan in gedrang te stel. “Daar is ŉ entstof teen die koronavirus, maar nie een teen armoede nie.” “Indien ŉ wydverspreide inentingsprogram nie doeltreffend geloods word nie, sal daar elke paar maande ŉ nuwe vlaag van infeksies wees wat die ekonomie se hersteltydperk langer vertraag,” het Sibani Mngadi, voorsitter van Salba, gesê. Basa het bygevoeg dat die breër alkoholbedryf hul fasiliteite beskikbaar gestel het as toets- en inentingsentrums en dat dié bedryf bydraes gelewer het in die aankoop van beskermende toerusting vir gesondheidswerkers en die stigting van die Nasrec Covid-19-veldhospitaal in Johannesburg. “Ten spyte hiervan, asook die gebrek aan bewyse dat alkohol ŉ direkte verwantskap met die hoë infeksiesyfers het, is die regering steeds gewillig om die werke van duisende Suid-Afrikaners in gedrang te stel.” Impak van dié verbod Volgens Mngadi gaan die jongste verbod slegs die onwettige handel van alkohol aanmoedig en tot gevolg hê dat die Suid-Afrikaanse Inkomstediens (SAID) se inkomste drasties verminder. “Euromonitor International het in Mei vanjaar aangeteken dat die onwettige handel in alkohol sedert 2017 jaarliks met 17% toegeneem het. Dié onwettige bedryf is tans sowat R20,5 miljard werd in Suid-Afrika. Hiermee saam het SAID ook sowat R11,3 miljard in belasting verloor weens onwettige alkoholhandel,” het Mngadi gesê. Die kumulatiewe ekonomiese impak van die drankverbod verlede jaar, asook die een wat vir vyf weke tot in die nuwe jaar geduur het, het sowat 200 200 werke in die alkoholbedryf in gedrang gebring. Dit is gelykstaande aan 1,22% van alle werke in die formele en informele sektor in Suid-Afrika. SAID het ook sowat R29,3 miljard se inkomste in belasting verloor, wat 2,3 % van alle belastinginkomste vir die regering uitmaak. Ongeveer R8,7 miljard in aksynsbelasting het ook intussen verlore gegaan. Dit is gelyk aan 21,2 % van SAID se aksynsinkomste. Die bedryf het in geheel sowat R36,3 miljard in drankverkope verloor.